नई दिल्ली। सरकार ने जनसंख्या स्थिरता के लिए परिवार नियोजन के विकल्पों की उपलब्धता और गुणवत्ता सुनिश्चित करने के लिए आज विश्व जनसंख्या दिवस के अवसर पर 'लाजिस्टिक मैनेजमेंट इनफारमेशन सिस्टम' के नाम से एक नए साफ्टवेयर की शुरुआत करने के साथ ही जन स्वास्थ्य सेवाओं में गर्भनिरोधक टीके को शामिल करने की घोषणा की। स्वास्थ्य और परिवार कल्याण मंत्री जगत प्रकाश नड्डा ने 'परिवार नियोजन:सशक्त समाज, राष्ट्र का विकास' विषय पर यहां आयोजित राष्ट्रीय कार्यशाला के मौके पर जनसंख्या स्थिरता के इन नई पहलों का शुभारंभ किया। उन्होंने इस अवसर पर कहा कि जनंसख्या नियंत्रण के वैश्विक प्रयासों में भारत एक बेहद अहम और सशक्त भूमिका निभा रहा है। देश में परिवार नियोजन के लिए कई विकल्प उपलब्ध कराए गए हैं। गर्भनिरोधक टीका भी इन्हीं में से एक है। श्री नड्डा ने इस अवसर पर परिवार नियोजन की जानकारिया उपलब्ध कराने वाली उपभोक्ता अनुकूल एक वेबसाइट भी लांच की। स्वास्थ्य मंत्री ने इस अवसर पर'मिशन परिवार विकास' का विशेष रूप से जिक्र करते हुए कहा कि यह स्वास्थ्य मंत्रालय की एक अनूठी पहल है जिसे सर्वाधिक प्रजनन दर वाले देश के सात राज्यों के 146 जिलों में व्यापक स्तर पर शुरू किया गया है। इसके तहत जनसंख्या वृद्धि के कारणों का विश्लेषण करने और परिवार नियोजन के लिए जरूरी चिकित्सीय और ढ़ाचांगत सुविधाओं की उपलब्धता सुनिश्चित करना है। उन्होंने स्वास्थ्य अधिकारियों से अपील की कि वह इस योजना का समय-समय पर मूल्याकंन करते रहें ताकि इससे हो रहे फायदों की समीक्षा की जा सके। श्री नड्डा ने युवाओं के बीच परिवार नियोजन के बारे में जागरुकता फैलाने के लिए 'जनसंख्या स्थिरता कोष' द्वारा आयोजित चित्र प्रतियोगिता के विजेताओं को पुरस्कार भी प्रदान किए। कार्यक्रम में स्वास्थ्य राज्य मंत्री अनुप्रिया पटेल और मंत्रालय के कई वरिष्ठ अधिकारी भी मौजूद थे।